Christer Fuglesang

Arne Christer Fuglesang (født 18. mars 1957 i Stockholm) er utdannet i partikkelfysikk og var den første svenske astronauten til å fly i rommet. Han ble utvalgt i ESA-gruppe 2 15. mai 1992 sammen med fem andre europeiske astronautkandidater.
Christer Fuglesang er Sveriges første astronaut, men han har også norske røtter. Hans mor var svensk, mens hans far var norsk inntil han byttet statsborgerskap kort tid før Christer ble født. Den andre astronauten med svensk statsborgerskap ble amerikansk-svenske Jessica Meir i 2019.
Klokka 20.47 den 9. desember 2006 lokal tid (02.47 den 10. desember norsk tid) ble også Christer Fuglesang den første svensken i rommet, etter en vellykka oppskytning fra Cape Canaveral i Florida. Oppskytinga oppgis å ha gått etter planen og skjedde under bra værforhold. Seks minutter etter start var Discovery oppe i en hastighet på 27 000 kilometer i timen. Etter ytterlige noen minutter hadde romferja lagt seg i omløp rundt jorda, noe som innebar at Christer Fuglesang for første gang fikk oppholde seg i ekte vektløshet.
Klokka 23.32 den 22. desember 2006 norsk tid landet Discovery på rullebanen til Kennedy Space Center ved Cape Canaveral. Landingen ble utført uten noen problemer.


== Karriere ==

Christer Fuglesang begynte sine studier i teknisk fysikk ved Kungliga tekniska högskolan i 1975 og ble sivilingeniør 1981. Han gjennomgikk videregående studier i eksperimentell partikkelfysikk ved Stockholms universitet, gikk ut i 1987 og ble foreleser i 1991. I 1989 ble han Senior Fellow ved CERN.
Han har en bakgrunn som forsker og jobbet med CERN i flere år på UA5 og CPLEAR eksperimentene.


=== Romferdskarriere ===
I 1992 ble han med i den harde konkurransen for å bli en av ESAs (European Space Agency) astronauter. Grunnutdannelsen fikk han via EAC (European Astronaut Centre) i Köln, Tyskland.


==== Euromir 95 ====
I august 1993 var han en av to ESA-astronauter som ble valgt ut for å trene til oppdraget Euromir 95 det kommende året. Spesialiserende trening innenfor det spesifikke oppdraget som kosmonaut fikk han i romfartssenteret utenfor Moskva. I mars 1995 ble det bestemt at Fuglesang skulle bli backup til sin ESA-kollega, Thomas Reiter, som fikk inngå i primærbesetningen. Hans første romferdsoppdrag ble å arbeide som Crew Interface Coordinator ved stasjonen i Kaliningrad under det halvårslange oppdraget for å støtte besetningen på romstasjonen Mir.


==== Oppdragsspesialist ====
I august 1996 begynte Fuglesang treningen sammen med NASAs oppdragsspesialister og ble ferdig med utdannelsen i april 1998 – da ble han godkjent og kunne bli tatt med på en romferge.


== Romferder ==
Fuglesang var en backup for Euromir 95 med russiske Sojuz TM-22.
STS-116/12A.1 med Discovery var Fuglesangs første romfergeferd.
15. juli 2008 annonserte NASA mannskapet på ferden STS-128/17A, og Fuglesang ble annonsert som en av ferdsspesialistene. Under ferden vil han utføre enten en eller to romvandringer. Ferden er for øyeblikket planlagt for oppskyting 25. august 2009, og skal benytte romfergen Discovery.


=== EVA ===
 STS-116 – 3 romvandringer
12. des 2006: 6 timer, 36 minutter
14. des 2006: 5 timer
18. des 2006: 6 timer, 38 minutter


== Familie og fritid ==
Fuglesang er gift og har tre barn.
Fuglesang fullførte i 1985–1987 tre maratonløp i Stockholm, samtlige med tider rundt 3.15–3.16.


== Referanser ==


== Eksterne lenker ==
(en) Offisielt nettsted 
(en) Christer Fuglesang – kategori av bilder, video eller lyd på Commons 
(en) Christer Fuglesang – galleri av bilder, video eller lyd på Commons 
(en) ESAs presentasjon av Fuglesang
(sv) Svenske Rymdstyrelsen sin presentasjon av Fuglesang
(en) NASAs biografi om Fuglesang
(sv) Svensk side om Christer Fuglesang